**ПРОГРАМ ФИСКАЛНЕ КОНСОЛИДАЦИЈЕ**

**ЗА ПЕРИОД 2024–2026. ГОДИНЕ**

**УВОД**

Програм фискалне консолидацијекоји је Народна скупштина Републике Српске усвојила на 18. редовној сједници, одржаној 7. октобра 2021. године(„Службени гласник Републике Српске“, број 94/21) за период 2021–2023. године, рађен је уз претпоставку да се ситуација са вирусом корона стабилизује и да се постепено вратимо у нормалне економске и привредне токове. Међутим, иако се број обољелих од ковида у 2021. и 2022. години смањивао, Република Српска се и даље суочавала са негативним ефектима корона кризе и спроводила мјере за њихово ублажавање.

Већ у току 2021. године биљежи се раст привредне активности што се одражавало и на макроекономске показатеље. Очекивао се даљи опоравак привредне активности уз позитиван допринос потрошње и инвестиција.

Међутим, већ од фебруара 2022. године због дешавања у Украјини дошло је до стварања нове кризе и економских неизвјесности у читавом свијету. Наведена дешавања била су разлог наглог раста цијена, у енергетској и прехрамбеној индустрији, што је довело до глобалне инфлације која се у великом дијелу одразила и на економске прилике у Републици Српској.

Влада Републике Српске је у 2022. години предузела читав низ мјера с циљем да одржи стандард грађана и спријечи настанак озбиљних поремећаја на тржишту, те да на тај начин ублажи ефекте инфлације и на одређени начин одржи куповну моћ становништва. Спровођење мјера Владе одразило се и на фискалне показатеље кроз повећање расхода, што се у коначници одразило на високо учешће консолидованог буџетског дефицита у БДП-у (на крају 2022. године) од 3,21%, те се прешао праг консолидованог буџетског дефицита од 3%, који је прописан Законом о фискалној одговорности („Службени гласник Републике Српске“, бр. 94/15 и 62/18).

Законом о фискалној одговорности Републике Српске уређују се фискална правила, мјере и процедуре на основу којих се успоставља фискални оквир, ограничава јавна потрошња, јача одговорност за ефикасно и ефективно коришћење буџетских средстава, оснива Фискални савјет Републике Српске и јача систем контрола и надзора. Циљ доношења овог закона је осигурање и одржавање фискалне одговорности, транспарентности и средњорочне и дугорочне фискалне одрживости Републике Српске. Законом о фискалној одговорности Републике Српске дефинисана су општа и посебна фискална правила. Општа фискална правила односе се на укупан буџетски систем Републике Српске и одређују:

1. правило о дугу: Јавни дуг Републике Српске на крају фискалне године не може да буде већи од 55% оствареног БДП-а у тој години;

2. правило консолидованог буџетског дефицита: Консолидовани буџетски дефицит на крају фискалне године не може бити већи од 3% оствареног БДП-а у тој години.

Посебна фискална правила представљају обавезујуће, аутоматске мјере уколико индикатори исказани овим фискалним правилима достигну вриједносне прагове дефинисане овим законом и одређују:

1. праг за дуг подразумијева да уколико јавни дуг Републике Српске на крају фискалне године достигне 50% оствареног БДП-а у тој години, буџет за наредну годину мора да буде са буџетским суфицитом;

2. праг за консолидовани буџетски дефицит подразумијева да уколико консолидовани буџетски дефицит на крају фискалне године достигне 2,5% оствареног БДП-а у тој години, буџет за наредну годину мора да буде са буџетским суфицитом.

Влада Републике Српске је, у складу с чланом 8. Закона о фискалној одговорности, сачинила Програм фискалне консолидације којим дефинише мјере и период повратка у оквире фискалних правила који су прописани овим законом.

У моменту израде Програма још увијек је висок степен ризика који произлази из неизвјесности везаних за трајање дешавања у Украјини и рефлектовања на глобална економска кретања. Програм је направљен уз претпоставку да ће доћи до постепене стабилизације и повратка у нормалне економске и привредне токове у периоду за који је Програм рађен.

**ДЕФИЦИТ**

Буџетски дефицит представља негативну разлику између збира прихода и примитака за нефинансијску имовину и збира расхода и издатака за нефинансијску имовину (члан 14. став 3. Закона о буџетском систему Републике Српске – „Службени гласник Републике Српске“, бр. 121/12, 52/14, 103/15 и 15/16).

У званичним свеобухватним консолидованим финансијским извјештајима буџетски дефицит се утврђује као збир буџетских дефицита/суфицита Републике Српске, јединица локалних самоуправа и фондова обавезног социјалног осигурања, те се коригује за ефекте међусобних трансакција између тих јединица власти.

Рачуноводство буџетских корисника се води по начелу фондовског рачуноводства, у складу са Правилником о буџетским класификацијама, садржини рачуна и примјени контног плана за буџетске кориснике („Службени гласник Републике Српске“, бр. 98/16, 115/17 и 118/18), и то према сљедећим фондовским класификацијама:

• општи фонд (01) представља буџет у ужем смислу ријечи и користи се за исказивање свих средстава и свих активности буџетских корисника, осим оних који се, према посебним захтјевима, исказују на другим фондовима;

• фонд прихода по посебним прописима (02) користи се за исказивање средстава која се на основу прописа користе само у посебне сврхе и свих активности које се финансирају из тих средстава, а који нису укључени у општи фонд (нпр. властити приходи институција);

• фонд грантова (03) користи се за исказивање грантова буџетских корисника и свих активности које се финансирају из тих средстава, а који нису укључени у општи фонд;

• фонд средстава приватизације и сукцесије (04) користи се за исказивање средстава приватизације и сукцесије и свих активности које се финансирају из тих средстава, а који нису укључене у општи фонд и

• фонд за посебне пројекте (05) користи се за исказивање средстава намијењених посебним пројектима и свих активности на реализацији односних пројеката који нису укључени у општи фонд (нпр. коришћење приступних фондова Европске уније).

У табелама 1. и 2, а које су у прилогу Програма, дајемо преглед прихода и примитака за нефинансијску имовину, као и преглед расхода и издатака за нефинансијску имовину за 2021. годину (табела 1) и 2022. годину (табела 2).[[1]](#footnote-1)

Након сумирања резултата остварених у 2021. години, а према ревидираним подацима (укључујући укалкулисане обавезе), суфицит буџетског система Републике Српске износио је 14,2 милиона КМ.

У 2022. години текући дефицит буџетског система Републике Српске износи 397,1 милион КМ.

Табела 3. Утврђени текући дефицит буџетског система Републике Српске на дан 31. 12. 2022. године

- у милионима КМ

|  |  |  |
| --- | --- | --- |
| **Утврђени текући дефицит буџетског система Републике Српске на дан 31. 12. 2022. године\*** | | |
| **Редни**  **број** | **Опис** | **Износ** |
| I | Текући дефицит корисника буџета Републике Српске исказан на фонду 01 у Главној књизи трезора на дан 31. 12. 2022. године | -274 |
| II | Текући дефицит/суфицит корисника буџета Републике Српске исказан на фондовима 02–05 у Главној књизи трезора на дан 31. 12. 2022. године | -122,1 |
| III | Укалкулисане обавезе за које нису постојала расположива буџетска средства у 2022. години (евидентиране на контима обрачунских расхода) | -18,5 |
| A | Дефицит исказан у ГКТ, увећан за укалкулисане обавезе на дан 31. 12. 2022. године | **-414,6** |
| IV | Текући дефицит/суфицит корисника буџета Републике Српске који посједују властите рачуне и који послују изван ГКТ (ВБК) на дан 31. 12. 2022. године | -1,9 |
| - | Корекција текућег дефицита усљед консолидације | 0,1 |
| Б | Дефицит корисника буџета Републике Српске  (ГКТ + ВБК) на дан 31. 12. 2022. године | **-416,4** |
| В | Текући дефицит/суфицит јединица локалне самоуправе (збирно) | 9,5 |
| Г | Текући дефицит/суфицит фондова социјалне сигурности који се воде изван ГКТ (збирно) | 10,1 |
| - | Корекција текућег дефицита усљед консолидације | -0,3 |
|  | **Дефицит буџетског система Републике Српске (КОРИСНИЦИ БУЏЕТА РЕПУБЛИКЕ СРПСКЕ, ЈЛС И ФОНДОВА) на дан 31. 12. 2022. године** | **-397,1** |

\* Напомена: Табела је рађена према званичном консолидованом финансијском извјештају – свеобухватном ПИФ-у (КОРИСНИЦИ БУЏЕТА РЕПУБЛИКЕ СРПСКЕ, ЈЛС И ФОНДОВА) за 2022. годину (са додатим укалкулисаним обавезама).

Према Закону о фискалној одговорности, консолидовани буџетски дефицит је укупан дефицит буџетског система Републике Српске, а утврђује се као збир консолидованих буџетских дефицита, буџета Републике Српске, буџета општина и градова и буџета фондова. У складу са наведеном дефиницијом, кад се укупном дефициту буџета Републике Српске (416,4 милиона КМ) додају дефицити 22 јединице локалне самоуправе (28,6 милиона КМ) и дефицити два фонда социјалне сигурности (21,6 милиона КМ), укључујући и корекције међусобних трансакција између свих учесника у износу од 0,3 милиона КМ, утврђени збир свих наведених дефицита на дан 31. 12. 2022. године износи 466,8 милиона КМ, што чини 3,21% оствареног БДП-а у 2022. години. Међутим, треба нагласити да су 42 јединице локалне самоуправе и два фонда социјалне сигурности остварили суфицит, у укупном износу од 69,8 милиона КМ, тако да укупан дефицит буџетског система Републике Српске према консолидованим финансијским извјештајима износи 397,1 милион КМ, односно 2,73% БДП-а.

**Република**

Ако узмемо у обзир да је на нивоу Републике Српске (ГКТ + ВБК) текући дефицит у 2020. години износио 521,1 милион КМ, а на крају 2021. године 79,9 милиона КМ[[2]](#footnote-2), можемо рећи да је први Програм фискалне консолидације имао одређене позитивне ефекте у 2021. години.

Иако се након 2021. године очекивао даљи опоравак привредне активности и раст по стопи од 4,5% приликом израде Буџета Републике Српске за 2022. годину, пројекција буџетских прихода урађена је са посебним опрезом због неизвјесности у погледу интензитета и дужине трајања пандемије вируса корона у Републици Српској и свијету.

**Планом Буџета Републике Српске за 2022. годину**, који је усвојен на Двадесет шестој посебној сједници, одржаној 15. децембра 2021. године („Службени гласник Републике Српске“, број 121/21), за општи фонд (01) планиран је буџетски дефицит у износу од 210,1 милион КМ. Укупни буџетски приходи и примици за нефинансијску имовину на општем фонду у 2022. години планирани су у износу од 3.303,8 милиона КМ, док су укупни буџетски расходи и издаци за нефинансијску имовину планирани у износу од 3.513,9 милиона КМ. Планирано је да се дефицит покрије из позитивног нето финансирања.

Међутим, након усвајања Буџета за 2022. годину, због дешавања у Украјини дошло је до стварања нове кризе и економских неизвјесности у читавом свијету. Инфлација која се јавила као посљедица наведених дешавања значајно је утицала на повећање буџетских прихода, а посебно прихода од ПДВ-а, што је довело до промјена у структури буџетских средстава.Такође, због наведених непредвиђених околности дошло је и до промјена у приоритетима који су се финансирали из буџетских средстава.

С циљем ублажавања негативних ефеката инфлације и реализације обавеза које су проистекле из законских и подзаконских аката, у 2022. години приступило се изради два ребаланса буџета, будући да је ријеч о изузетно неизвјесним околностима које су захтијевале прилагођавања током године.

**Први ребаланс буџета Републике Српске за 2022. годину** усвојен је на Двадесет другој редовној сједници, одржаној 31. маја 2022. године. Разлог за доношење Првог ребаланса буџета Републике Српске за 2022. годину био је стварање предуслова за спровођење мјера Владе Републике Српске које се односе на повећање пензија и свих борачких и социјалних давања за 10%, те повећање бруто плата запослених у јавном сектору за 10%, од мјесеца маја 2022. године, а све с циљем ублажавања негативних ефеката инфлације, као и омогућавање реализације капиталних инвестиција и измирење обавеза у складу са важећим законским прописима и динамиком њиховог доспијећа.

**Други ребаланс буџета за 2022. годину** усвојен је на Тридесет шестој посебној сједници, одржаној 26. октобра 2022. године. Приликом израде Другог ребаланса буџета, када су у питању буџетски приходи, очекивало се да ће већа стопа инфлације у односу на стопу планирану приликом израде Првог ребаланса буџета, као и већи раст плата од првобитно планираног довести до већег раста свих пореских прихода у односу на оне који су планирани у претходном Ребалансу буџета за 2022. годину. С друге стране, спровођење мјера за ублажавање негативних ефеката кризе, уз негативне ефекте спољних ризика на макроекономске трендове, довело је до повећања јавне потрошње.

Другим ребалансом Буџета Републике Српске за 2022. годину планиран је буџетски дефицит у износу од 232,2 милиона КМ. Планирани су укупни буџетски приходи и примици за нефинансијску имовину у износу 3.777,2 милиона КМ (што је за 473,4 милиона КМ више у односу на Буџет за 2022. годину), док су укупни буџетски расходи и издаци за нефинансијску имовину планирани у износу од 4.009,5 милиона КМ (што је за 495,5 милиона КМ више у односу на Буџет за 2022. године). Најзначајнија одступања Другог ребаланса у односу на Буџет за 2022. годину на приходовној страни буџета односе се на пореске приходе (461,5 милиона КМ, од чега је најзначајнија разлика на приходима од индиректних пореза прикупљених преко УИО у износу 223,2 милиона КМ), док на расходовној страни најзначајније одступање биљежимо на позицији грантова (129,5 милиона КМ) и дознака на име социјалне заштите које се исплаћују из буџета Републике Српске (151,7 милиона КМ).

На крају 2022. године извршење буџета у ужем смислу (фонд 01) имало је за резултат буџетски дефицит од 274 милиона КМ, односно увећан за 18,4 милиона КМ укалкулисаних обавеза износи 292,4 милиона КМ и већи је од пројектованог.

На нивоу ГКТ Републике Српске, узимајући у обзир све фондове и укалкулисане обавезе, у 2022. години остварен је текући дефицит од 414,6 милиона КМ.

**Утврђени текући дефицит за ниво Републике** **Српске (ГКТ + ВБК) износи 416,4 милиона КМ.**

Буџетски дефицит (фонд 01) који је исказала Република Српска посљедица је ниже реализације буџетских прихода од плана, као и повећаног издвајања за реализацију мјера које су спроведене да се ублаже ефекти инфлације, одржи стандард грађана и спријечи настанак озбиљних поремећаја на тржишту.

Дефицит на осталим рачуноводственим фондовима (02–05) посљедица је финансирања текућих расхода и издатака за нефинансијску имовину из текућих примитака од финансијске имовине и задуживања или (и) прихода и примитака ранијег периода (тј. смањење салда новчаних средстава с почетка периода).

Извршена је корекција дефицита за укалкулисане обавезе за које нису постојала расположива буџетска средства, а евидентиране су на контима расхода обрачунског карактера (због техничке немогућности уноса у систем трезора на контима расхода) на фонду 01, 02 и 05 у укупном износу од 18,5 милиона КМ.

У 2022. години кроз извјештаје буџетских корисника који посједују властите рачуне и послују изван трезора исказан је дефицит у износу од 1,9 милиона КМ.

У наставку дајемо најзначајнија одступања извршења у 2022. години у односу на 2021. годину:

**Приходи и примици за нефинансијску имовину у 2022. години већи су за 338,1 милион КМ у односу на 2021. годину**.

Готово сви буџетски приходи у 2022. години биљеже раст у односу на 2021. годину, а једини значајнији пад од 202,6 милиона КМ забиљежен је на осталим непореским приходима, на којим je у 2021. години евидентирана једнократна уплата од 200,8 милиона КМ од стране ММФ-а дозначена по основу алокације SDR-a.

Најзначајнији раст прихода у 2022. години забиљежен је на индиректним порезима прикупљеним преко УИО, доприносу за социјално осигурање и порезу на добит:

* **Приходи од индиректних пореза** дозначени од УИО (укључујући путарине) већи су за 202,8 милиона КМ, односно за 13% у односу на 2021. годину. Код прихода од индиректних пореза дошло је до раста прихода од свих врста пореза (ПДВ, царина, акциза, путарина). Раст цијена који је забиљежен у току 2022. године одразио се на значајнији раст прихода од индиректних пореза. На раст поменутог прихода утицала је и расподјела прихода од индиректних пореза за Републику Српску по вишем коефицијенту у односу на коефицијенте који су се примјењивали претходне године.
* **Доприноси за социјално осигурање** (пензијско и инвалидско осигурање) у 2022. години већи су за 153,6 милиона КМ, односно за 15% у односу на њихово остварење у 2021. години. На раст ових прихода утицао је раст плата у 2022. години за 13,9% и раст броја запослених за 2,7% у односу на 2021. годину.
* **Приходи од пореза на добит** већи су за 78,1 милион КМ, односно за 32% у односу на 2021. годину. Порез на добит плаћа се аконтативно на основу очекиваних резултата пословања, док се евентуална разлика по утврђеном финансијском резултату на крају обрачунске године уплаћује најкасније до 31. марта наредне године. Према подацима АПИФ-а добит прије опорезивања привредних субјеката у Републици Српској за 2021. годину већа је за 18,4% у односу на 2020. годину, што је свакако утицало на веће уплате пореза по годишњој пријави у 2022. години.

Узимајући у обзир да је у 2022. години учешће индиректних пореза у укупним буџетским приходима 46,6%, од њиховог остварења у великој мјери зависила је могућност извршења планираног буџета. Међутим, домаћа потрошња је ипак била испод нивоа који се очекивао када се радио Други ребаланс буџета за 2022. годину.

**Расходи и издаци за нефинансијску имовину у 2022. години већи су за 669,9 милиона КМ у односу на 2021. годину.**

Највећа повећања на расходовној страни у 2022. години су на расходима за лична примања запослених, дознакама по основу пензија, дознакама на име социјалне заштите које се исплаћују из буџета, грантовима и трансферимаизмеђу различитих јединица власти.

**Расходи за лична примања запослених** већи су за 148,9 милиона КМ, односно за 17% у односу на 2021. годину. Повећањем плата у 2022. години настојао се одржати стандард грађана. Од маја 2022. године дошло до повећања цијене рада са 100 КМ на 110 КМ[[3]](#footnote-3), а након тога и повећања платних коефицијената у јавном сектору[[4]](#footnote-4) и раста најниже плате[[5]](#footnote-5) у Републици Српској.

**Дознаке по основу пензијског осигурања** у 2022. години веће су за 155,5 милиона КМ од извршења у 2021. години. Повећање је резултат редовног и ванредног усклађивања општег бода и пензија за 4% , почев од 1. јануара 2022. године и ванредног усклађивања општег бода и пензија за 10%, почев од 1. маја 2022. године.

Због новонастале ситуације на расходовној страни имали смо значајно већа издвајањауоквиру **дознака на име социјалне заштите које се исплаћују из буџета** у 2022. години. Извршење је на овој позиције у 2022. години износило 384,2 милиона КМ и веће је за 127,1 милион КМ, односно 49% у односу на 2021. годину. С циљем ублажавања посљедица инфлације, уоквиру дознака на име социјалне заштите исплаћена је:

* једнократна помоћ пензионерима Републике Српске (у двије транше од по 100 КМ појединачно), у укупном износу од 36,1 милион КМ, а исплате су вршене у складу са одлукама Владе Републике Српске („Службени гласник Републике Српске“, бр. 62/22, 86/22 и 92/22);
* једнократна помоћ (од по 100 КМ појединачно) за борачке категорије, у износу од 43,1 милион КМ, а исплате су вршене у складу са одлукама Владе Републике Српске („Службени гласник Републике Српске“, бр. 62/22, 86/22, 92/22 и 132/22);
* једнократна новчана помоћ младим у Републици Српској (у двије транше од по 100 КМ појединачно) ради ублажавања посљедица инфлације, у укупном износу од 25,9 милиона KM. Исплате су вршене у складу са одлукама Владе Републике Српске („Службени гласник Републике Српске“, бр. 62/22 и 84/22).

Другим ребалансом у 2022. години уоквиру дознака на име социјалне заштите обезбијеђена су и средства за пружање финансијске помоћи незапосленом родитељу четворо и више дјеце у Републици Српској и за те намјене исплаћено је 11,5 милиона КМ, те средства на име новчане помоћи незапосленој дјеци погинулих бораца одбрамбено-отаџбинског рата, у износу од 3,8 милиона КМ.

Биљежимо и раст расхода по основу **грантова** у износу од 62,9 милиона КМ, односно за 18% су већи у односу на 2021. годину. У оквиру грантова најзначајније повећање у износу од 94,9 милиона КМ је на коду Јавних инвестиција (од наведеног износа 80,1 милион КМ односи се на пројекте који се финансирају изПрограма јавних улагања Републике Српске за финансирање из буџета). Значајно нижа издвајања по основу грантова у односу на 2021. годину била су из Компензационог фонда за 42,1 милион КМ.

**Трансфери између различитих јединица власти** већи су за 118,4 милиона КМ, односно за 43% у односу на 2021. годину. Најзначајније повећањеу оквиру трансфера између различитих јединица власти је на трансферима фондовима обавезног социјалног осигурања и јединицама локалних самоуправа.

* Трансфери фондовима обавезног социјалног осигурања већи су за 70,1 милион КМ, односно за 34% у односу на 2021. години. Фонду здравственог осигурања Републике Српске у 2022. години са општег фонда (фонд 01) дозначено је 81,2 милиона КМ више у односу на 2021. годину (више је дозначено 25,6 милиона КМ за обавезе настале по основу права на здравствену заштиту лица из члана 10а. Закона о здравственом осигурању – здравствено осигурање неосигураних лица и 55,6 милиона КМ за набавку лијекова из Посебног програма за лијечење ријетких болести).
* Трансфери јединицама локалне самоуправе већи су за 48,3 милиона КМ, односно за 66% у односу на 2021. годину. Најзначајније повећање од 37,2 милиона КМ евидентирано је на коду Јавних инвестиција.

Поред наведеног, расходи по основу **субвенција** су већи за 19,9 милиона КМ, односно за 12% у односу на 2021. годину. Најзначајније повећање у 2022. години у односу на 2021. годину је на:

* Министарству привреде и предузетништва у износу од 10 милиона КМ, а односи се на субвенције дате привредним субјектима који су остварили право на име подстицаја за повећање плата радника, у складу са Законом о подстицајима у привреди Републике Српске („Службени гласник Републике Српске“, бр. 52/19, 78/20, 37/22 и 56/22) и Правилником о поступку додјеле подстицаја за повећање плате радника („Службени гласник Републике Српске“, број 106/19);
* Компензационом фонду у износу од 9,8 милиона КМ.

У 2022. години расходи и издаци за нефинансијску имовину који се односе на пројекте који се финансирају из **Програма јавних улагања Републике Српске** **за финансирање из Буџета** износили су 228,2 милиона КМ, што је за 118,9 милиона КМ више у односу на извршење у 2021. години. Очекивало се да ће реализација инвестиција и улагање у путну инфраструктуру позитивно утицати на раст.

Из Компензационог фонда (са фонда 05), за санирање посљедица и потешкоћа насталих усљед ширења заразне болести изазване вирусом корона и ради спречавања настанка озбиљних поремећаја на тржишту узрокованих растом стопе инфлације и недостатком животних намирница, сировина и др., у 2022. години исплаћено је укупно 78,2 милиона КМ (од чега 1,5 милиона KM по основу закључака из 2021. године и 76,7 милиона KM по основу закључака из 2022. године).

**Јединице локалне самоуправе**

Јединице локалне самоуправе су за 2022. годину (табела 4) оствариле текући суфицит (збирно) у износу од 9,5 милиона КМ.

Табела 4. Преглед прихода/примитака и расхода/издатака за 2022. годину

|  |  |
| --- | --- |
| А. ПРИХОДИ ЈЛС фонд 01–05 | 1.006 |
| Б. ПРИМИЦИ ЗА НЕФИНАНСИЈСКУ имовину ЈЛС фонд 01–05 | 18,4 |
| **УКУПНО А + Б** | **1.024,4** |
| В. РАСХОДИ ЈЛС фонд 01–05 | 773,9 |
| Г. ИЗДАЦИ ЗА НЕФИНАНСИЈСКУ ИМОВИНУ ЈЛС ФОНД 01–05 | 241 |
| **УКУПНО (В + Г)** | **1.014,9** |
| Д. ТЕКУЋИ ДЕФИЦИТ (ПОЈЕДИНАЧНО ЈЛС) | -28,6 |
| Ђ. ТЕКУЋИ СУФИЦИТ (ПОЈЕДИНАЧНО ЈЛС) | 38,1 |
| **ТЕКУЋИ СУФИЦИТ (ЗБИРНО ЈЛС ) (Д + Ђ)** | **9,5** |

Збирно посматрано, јединице локалних самоуправа су у 2022. години исказале суфицит од 9,5 милиона КМ, односно од 64 јединице локалне самоуправе, 42 су исказале суфицит у укупном износу од 38,1 милион КМ, док су 22 јединице исказале дефицит у укупном износу од 28,6 милиона КМ. Од 22 локалне заједнице које су исказале дефицит, 14 локалних заједница има извршење које се односи на средства суфицита, намјенски неутрошених средстава (извор ових средстава су: трансфери по основу програма јавних улагања, средства водних, шумских накнада, накнада од заштите од пожара и сл.) или повучена, а неискоришћена кредитна средства, што указује да се код већине општина не ради о стварном дефициту јер имају позитиван тренд нето финансирања.

На страни расхода и издатака значајно повећање се биљежи на расходима за лична примања запослених. Повећању поменутих расхода претходило је увођење још 15 домова здравља у трезор јединица локалне самоуправе у 2022. години, као и повећање цијене рада и коефицијената у јединицама локалне самоуправе. Повећани су и расходи по основу коришћења роба и услуга, субвенција, грантова, те дознаке на име социјалне заштите које исплаћују институције обавезног социјалног осигурања.

***Фондови социјалне сигурности***

Буџетски суфицит у 2022. години остварили су Фонд здравственог осигурања Републике Српске и Фонд солидарности за дијагностику и лијечење обољења и повреда дјеце у иностранству у укупном износу од 31,7 милиона КМ, док су ЈУ Јавни фонд за дјечију заштиту и ЈУ Завод за запошљавање Републике Српске остварили буџетски дефицит у укупном износу од -21,6 милиона КМ. Дефицит остварен код ЈУ Јавни фонд за дјечију заштиту износи 12,5 милиона КМ[[6]](#footnote-6), док је Завод за запошљавање Републике Српске остварио дефицит у износу од 9,1 милион КМ.

Табела 5. Приходи/примици и расходи/издаци фондова социјалног осигурања у 2022. години

|  |  |
| --- | --- |
| А. ПРИХОДИ фонд 01–05 | 1.109,3 |
| Б. ПРИМИЦИ ЗА НЕФИНАНСИЈСКУ ИМОВИНУ фонд 01–05 | 0 |
| **УКУПНО А + Б** | **1.109,3** |
| В. РАСХОДИ фонд 01–05 | 993,5 |
| Г. ИЗДАЦИ ЗА НЕФИНАНСИЈСКУ ИМОВИНУ фонд 01–05 | 105,7 |
| **УКУПНО (В + Г)** | **1.099,2** |
| Д. ТЕКУЋИ ДЕФИЦИТ (ПОЈЕДИНАЧНО ФОНДОВИ СОЦИЈАЛНОГ ОСИГУРАЊА) | -21,6 |
| Ђ. ТЕКУЋИ СУФИЦИТ (ПОЈЕДИНАЧНО ФОНДОВИ СОЦИЈАЛНОГ ОСИГУРАЊА) | 31,7 |
| **ТЕКУЋИ СУФИЦИТ (ЗБИРНО ФОНДОВИ СОЦИЈАЛНОГ ОСИГУРАЊА) (Д + Ђ)** | **10,1** |

**МАКРОЕКОНОМСКА КРЕТАЊА У РЕПУБЛИЦИ СРПСКОЈ У ПЕРИОДУ 2022–2026. ГОДИНА**

***Макроекономски показатељи у 2022. години***

Након стабилизације епидемиолошке кризе изазване вирусом корона, током 2022. Године дошло је до ескалације кризе у Украјини, санкција према Русији и заоштравања међународних и економских односа, те застоја у глобалним ланцима снабдијевања. Све наведено је утицало на раст цијена енергената и хране на свјетском тржишту и јачања инфлаторних притисака, што се даље одразило на успоравање глобалне трговине и тражње, те временом утицало на слабљење глобалног економског раста. С обзиром на то да је привреда Републике Српске у значајној мјери под утицајем дешавања у окружењу, релативно добра економска динамика у прва два квартала (QI = 4,5% и QII = 4,9%) почела је значајно успоравати у трећем и четвртом кварталу 2022. године (QIII = 2,9% и QIV = 1,8%), тако да је реални раст БДП-а на годишњем нивоу износио 3,5%. На овакво кретање највише је утицала растућа инфлација, уз повећану неизвјесност као посљедице заоштравања односа на међународном нивоу.

Усљед јачања инфлаторних притисака на глобалном нивоу, током 2022. године инфлација у Републици Српској, на годишњем нивоу, износила је 12,7%. Цијене су највише порасле у одјељку Превоз (25,6%) усљед виших цијена у групи Горива и мазива (39,3%) и у одјељку Храна и безалкохолна пића (21,2%). Овакав раст цијена углавном је посљедица увезене инфлације, односно пораста цијена сировина и индустријских производа на свјетском тржишту, усљед сложене политичке и економске ситуације. На кретање цијена такође је утицао и опоравак домаће потрошње, те ниска основица из претходне године.

Индустријска производња[[7]](#footnote-7), чије учешће у БДП-у Републике Српске се процјењује на око 20%, у 2022. години биљежи просјечно годишње смањење од 0,1%. Поред високе основице из претходног периода (раст у 2021. години износио је 9,9%), овом смањењу је, посматрано по главним индустријским групама и уважавајући њихово учешће у укупној структури индустријске производње, највише допринијело смањење производње Трајних производа за широку потрошњу за 9,7%, те смањење производње Енергије за 1,6%. С друге стране, број запослених у индустрији се незнатно повећао за 0,7%. Такође, промет индустрије повећан је за 24,7%, при чему је највећу стопу раста имао промет Енергије. Посматрано по тржиштима, промет индустрије на домаћем тржишту повећан је за 24,6%, док је промет на иностраном тржишту био већи за 24,8%.

Тржиште рада је у 2022. години задржало стабилност и остварило позитивне резултате упркос веома изазовним политичким и економским условима. Просјечан број запослених за 2022. годину износио je 286.679 и највећи је до сада. Просјечан број незапослених за 2022. годину износио је 67.745 и за 10,9% мањи је у односу на претходну годину. Према подацима из Анкете о радној снази за 2022. годину, стопа незапослености износи 11,2%, док je стопа запослености 41,9%. У настојању да се сузбију посљедице инфлаторних кретања, активности Владе Републике Српске у 2022. години биле су усмјерене ка растерећењу привреде и подстицању послодаваца да повећају плате запослених у реалном сектору, што је резултирало израженим растом примања у овом сектору. Такође, плате запослених у јавној управи повећаване су у неколико наврата.

Просјечна нето плата за 2022. годину износила je 1.144 КМ, уз номинални раст од 13,9% на годишњем нивоу. Током 2022. године пензије у Републици Српској су значајно повећане, а Влада Републике Српске је донијела одлуке којима су у два наврата обезбијеђене једнократне новчане помоћи пензионерима у износу по 100 КМ. Просјечна пензија за 2022. годину износила је 461 КМ, уз номинални раст од 12,7% у односу на претходну годину. Значајан раст увозних и извозних цијена, солидна тражња, повећана економска активност и инвестиције имали су за резултат повећање укупног обима спољнотрговинске робне размјене Републике Српске од 2,6 милијарде КМ, што је за 26% више у односу на претходну годину. Раст извоза роба је износио 22,7% с највећим доприносом извоза електричне енергије и вјештачког корунда, алуминијум-оксида и алуминијум-хидроксида. Истовремено, раст увоза роба износио је 28,6% с највећим доприносом увоза нафтних уља и азотних ђубрива. Овакво кретање спољнотрговинске робне размјене довело је до раста спољнотрговинског робног дефицита за 51,6%, што се посљедично негативно одразило на раст БДП-а.

***Текућа макроекономска кретања и изгледи за период 2023–2026. године***

Расположиви макроекономски показатељи за првих пет мјесеци 2023. године на глобалном нивоу указују на успоравање привредних активности. Остварени БДП Републике Српске у првом кварталу 2023. године износи 3.331,8 милиона КМ, што је у односу на исти квартал претходне године номинално више за 6,8%, а реално више за 0,9%. Највећи допринос расту дале су активност у подручју услуга (посебно финансијске дјелатности; информација и комуникација; стручне, научне и техничке дјелатности) и подручју грађевинарства. Такође, подручје пољопривреда, шумарство и риболов је након дужег времена остварило позитивну стопу раста. Активности у групама подручја индустрија, трговина и пословање некретнинама оствариле су негативне стопе раста и неутралисале раст укупне привредне активности.

У периоду јануар–мај 2023. године, у поређењу са истим периодом претходне године, индустријска производња забиљежила је просјечно смањење од 2,6%. Посматрано према класификацији дјелатности у наведеном периоду, у подручју Прерађивачка индустрија забиљежен је пад производње од 5%, у подручју Производња и снабдијевање електричном енергијом, гасом, паром и климатизација производња је остала непромијењена, док је у подручју Вађење руда и камена производња забиљежила раст од 2,1%. У истом периоду забиљежено је смањење броја запослених у индустрији за 1%. Промет индустрије за првих пет мјесеци 2023. године већи је за 0,2% у односу на исти период претходне године, при чему је највећа стопа раста забиљежена у подручју Енергија. Посматрано по тржиштима, промет на домаћем тржишту већи је за 4,1%, док је промет на иностраном тржишту мањи за 3,1%.

У периоду јануар–мај 2023. године, у поређењу са истим периодом претходне године, цијене су просјечно више за 10,5%. Инфлација је у посматраном периоду 2023. године и даље повишена, те ће се постепено смањивати током године, као посљедица енергетских базних учинака и попуштања притисака произвођачких трошкова. Наиме, тржишна очекивања, претпоставке нижих цијена нафте, допринијеће нижим стопама раста инфлације током 2023. године. Очекује се да ће просјечне потрошачке цијене у Републици Српској у 2023. години порасти за 7%, док ће у 2024, 2025. и 2026. години порасти за 3,5%, 2,2% и 1,8%, респективно.

У истом периоду биљежи се благо смањење вриједности спољнотрговинске размјене, при чему су извоз и увоз у односу на исти период претходне године били номинално мањи за 0,9% и 0,1%, респективно. На мјесечном нивоу спољнотрговинска размјена углавном има опадајући тренд, што се може посматрати као ефекат смањења спољне тражње под утицајем смањења привредне активности у окружењу. У посматраном периоду забиљежено је смањење обима спољнотрговинске размјене за 0,4% у односу на исти период 2022. године. Покривеност увоза извозом износила је 80%, док је спољнотрговински дефицит износио 557,5 мил. КМ. Процјењује се да ће извоз роба у 2023. години бити номинално већи за 4,3%, док се у периоду 2024–2026. година очекује наставак раста извоза роба од 8,8%, 9,3% и 9,3%, респективно. Истовремено, процјена је да ће увоз роба у 2023. години номинално расти за 2%, док су за период 2024–2026. године пројектоване стопе раста увоза од 8,3%, 6,8% и 7,5%, респективно. Већи раст извоза у односу на увоз роба требао би у средњем року довести до стабилизације спољнотрговинског биланса, при чему би учешће спољнотрговинског дефицита у БДП-у требало износити 10,2% у 2026. години. Просјечан број незапослених у периоду јануар–мај 2023. године износио је 62.743 лица, што је за 10,9% мање у односу на исти период претходне године када је било 70.425 незапослених. Број лица брисаних са евиденције Завода ради запослења износи 9.165 лица и мањи је за 12,5 % у односу на исти период 2022. године. Када је у питању стопа незапослености, пројектоване стопе се крећу од 9,5% за 2024. годину до 8,8% у 2026. години. Иако у вријеме израде документа није објављен податак о броју запослених[[8]](#footnote-8) закључно са мартом 2023. године, уз наставак тренда смањења броја незапослених очекује се повећање броја запослених и наставак тренда који је започет. За период јануар–мај 2023. године просјечна нето плата износи 1.255 КМ, што представља номинални раст од 15,7% у односу на исти период претходне године. За наредни период очекује се благи раст плата, тако да ће се нето плата кретати у распону од 1.341 КМ у 2024. години до 1.443 КМ у 2026. години. Тренд раста пензија се наставља и у 2023. години када је за првих пет мјесеци исплаћена просјечна пензија у износу од 540 КМ и у односу на исти период претходне године номинално је већа за 22,7%.

Уважавајући повећане екстерне ризике у виду привредних кретања у окружењу, дуготрајне инфлаторне притиске и високу основицу из претходне године, процијењена стопа раста БДП-а Републике Српске за 2023. годину износи 2,1%. Пројектоване стопе привредног раста у периоду 2024–2026. година износе 3%, 3,2% и 3,5% респективно, а остварење пројекција у условима неизвјесности подложно је углавном спољним ризицима. Ипак, очекује се даљи опоравак привредне активности вођен домаћом тражњом, уз позитиван допринос потрошње и инвестиција. Према пројекцијама, стабилност на тржишту рада уз благи раст броја запослених и повећање плата допринијеће одржавању домаће потрошње, чији ће раст ипак бити мањи од укупног раста БДП-а. Такође, реализација најављених инвестиција у енергетске пројекте, путну инфраструктуру, здравство и пољопривреду позитивно ће утицати на раст.

**МЈЕРЕ И РОКОВИ**

У наредном периоду потребно је да Влада Републике Српске предузме мјере које ће с једне стране довести до раста прихода, а с друге стране утицати на смањење расхода, да би се постепено успоставило поштовање фискалног правила везаног за консолидовани буџетски дефицит. Према постојећим плановима, стопа раста укупних прихода на нивоу буџетског система Републике Српске је 4,5% у 2024. години у односу на претходну годину, док су стопе раста у 2025. и 2026. години у односу на претходну годину 4,9% и 4%, респективно. С друге стране, укупна потрошња расте по нижим стопама, које износе 2,1%, 3,3% и 3,6% у периоду 2024–2026. година.

Препоручене мјере за повратак консолидованог буџетског дефицита у оквире правила која су прописана Законом о фискалној одговорности у Републици Српској за ниво Републике Српске, нивое јединица локалне самоуправе и фондова социјалне сигурности у периоду 2024–2026. година су:

* С обзиром на то да се у наредном периоду очекује даљи опоравак привредне активности вођен домаћом тражњом, уз позитиван допринос потрошње и инвестиција, може се очекивати и постепени раст прихода. Такође, потребно је додатно убрзати активности везане за побољшање **пореске дисциплине** и **сузбијање сиве економије**, што ће довести до боље наплате јавних прихода.
* У наредном периоду планиране су измјене у оквиру **опорезивања дохотка** физичких лица, како би се извршила прерасподјела и дошло до додатног повећања плата. Такође, планирано је проширење пореске основице пореза на доходак на накнаде које тренутно нису предмет опорезивања. Посебан акценат се ставља на опорезивање прихода од удјела у капиталу.
* Јединице локалне самоуправе би требале у наредном периоду извршити анализу и донијети нове методологије за утврђивање почетних вриједности непокретности уважавајући инфлаторне утицаје на тржишту непокретности у Републици Српској, а што би у коначници требало да допринесе расту прихода од **пореза на непокретност**. Такође, потребно је уложити додатне напоре да би се употпунио обухват непокретности уписаних у Фискални регистар непокретности.
* Такође, Влада Републике Српске је опредијељена да уведе **нови систем фискализације**, чиме се очекује смањење сиве економије и смањење пореске евазије, те побољшање пореске дисциплине, што директно повећава конкурентност привредних субјеката који поштују пореске прописе. Повећање обухвата и основице за опорезивање као посљедица увођења новог система требало би да доведе и до пораста пореских прихода.

Процес фискализације је свеобухватан и веома значајан процес за Републику Српску. Прва фаза процеса је било доношење законског оквира, па је Закон о фискализацији донесен у фебруару 2022. године („Службени гласник Републике Српске“, број 15/22). Друга фаза је доношење дијела подзаконских аката и успостављање Система за управљање фискализацијом у Пореској управи Републике Српске. У јуну 2022. године донесени су основна три правилника који су били неопходни да би се успоставио Систем за управљање фискализацијом у Пореској управи Републике Српске, чије успостављање је у завршној фази. У току је израда још три подзаконска акта којима ће бити утврђена тачна динамика фискализације. Трећа фаза је иницијална фискализација. Имајући на уму да ће Систем за управљање фискализацијом бити у пуној оперативности од јануара 2024. године, тада се очекује и да ће бити отпочета иницијална фискализација. Позитиван утицај на приходе реално је очекивати од 2024. године.

* Примјена Закона о **играма на срећу** из 2019. године, као и нови концепт приређивања игара на срећу из године у годину даје све боље резултате, који се огледају у додатном уређењу области игара на срећу, смањењу сиве зоне у тој области, квалитетнијој контроли приређивања кроз увођење рачунарског система за онлајн надзор, те јачању и развоју предузећа у којима Република Српска има учешће у капиталу, као и значајном расту буџетских прихода.
* И на крају, сектор јавних предузећа у Републици Српској чини значајан дио економије и броја запослених, али мање када је у питању додата вриједност или добит, те су стога започете активности везане за **реформу јавних предузећа.** Такође, јавна предузећа представљају значајан извор фискалних ризика, како на страни буџетских прихода, тако и на страни расхода, што указује на потребу за реформом. Одрживост, ефикасност и профитабилност јавних предузећа утичу на приходе буџета, односно на износ добити коју уплаћују у буџет или увећање расхода због њихове неликвидности. Портфељ јавних предузећа у Републици Српској је највећим дијелом концентрисан у 20 предузећа од посебног интереса. Посебна пажња је посвећена праћењу, анализи и извјештавању у погледу фискалних ризика који се односе на јавна предузећа од посебног интереса. Такође, Влада Републике Српске је успоставила систем за координацију надзора јавних предузећа од посебног интереса, као и она у којима Влада врши функцију скупштине акционара.
* Процесом управљања буџетом **рационализовати јавну потрошњу** уз обезбјеђење редовног измирења доспјелих обавеза и без стварања нових за које нису обезбијеђена буџетска средства. Рационализацију је потребно извршити на позицијама материјалних трошкова, субвенција и грантова, као и других непродуктивних расхода и издатака руководећи се начелима штедње и рационалне прерасподјеле средстава.
* **Позиције личних примања** планирати у складу са законском, подзаконском и другом регулативом која регулише ову област, без доношења нових или измјена постојећих законских рјешења која би произвела додатна издвајања и повећања расхода по овом основу.
* Посебним колективним уговором за запослене у области локалне самоуправе Републике Српске уговорити износ **накнаде по основу осталих личних примања** на начин да се он сведе на тренутно прописани минимални износ (регрес за коришћење годишњег одмора, трошкова једног топлог оброка, накнада трошкова превоза приликом доласка на посао и повратка са посла и др.).
* У посматраном периоду потребно је интензивно радити на изради **социјалне карте** да би се повећала ефикасност социјалних давања и унаприједио систем социјалне заштите у Републици Српској. Наведено посебно долази до значаја у кризним временима, како би се избјегла неселективна давања, односно како би се средства усмјеравала што праведније најугроженијим категоријама становништва, а с циљем побољшања и очувања њиховог животног стандарда.
* **Улагања у непродуктивне инвестиције**, односно инвестиције које нису од круцијалне важности за функционисање институција свести на минимум. Такође, редуковати и **процесе јавних набавки**.
* **Кредитно задуживање** јединица локалне самоуправе спроводити само за економски оправдане инвестиције.
* Буџете јединица локалне самоуправе и финансијске планове фондова социјалне сигурности који се воде изван система трезорског пословања од 2024. године па до године повратка у оквире фискалних правила, прописаних Законом о фискалној одговорности у Републици Српској, потребно је планирати са суфицитом.
* Буџет Републике Српске од 2023. године па до године повратка у оквире фискалних правила прописаних Законом о фискалној одговорности у Републици Српској потребно је планирати са тенденцијом смањења дефицита.

Инфлаторна кретања у току 2022. и 2023. године и раст домаће потрошње имали су позитиван утицај на кретање прихода од пореза. С друге стране, усљед наставка инфлаторних притисака и у 2023. години, једна од мјера Владе Републике Српске с циљем побољшања економско-социјалног положаја запослених у Републици Српској била је повећање потрошње на позицији личних примања запослених који плату примају из средстава буџета Републике Српске, затим позицијама социјалних давања и субвенција.

Према постојећим плановима за 2024. годину, **укупни приходи** на нивоу буџетског система Републике Српске износе 6.524,9 милиона КМ. **Укупна потрошња** у 2024. години је планирана на нивоу од 6.786,5 милиона КМ, од чега се на расходе односи 6.291,9 милиона КМ, а на нето издатке за нефинансијску имовину 494,7 милиона КМ. Тако планирани буџетски оквир има за резултат дефицит на нивоу буџетског система Републике Српске од 261,6 милиона КМ, што представља смањење у односу на 2023. годину.

Дефицит Републике Српске у износу од 261,6 милиона КМ углавном је резултат веће потрошње у односу на приходе у оквиру буџета Републике Српске (фонд 01), али и на осталим рачуноводственим фондовима (фондови 02–05). На нивоу Републике Српске планира се раст прихода за 4,3%, док је раст расхода планиран за 3,9%, који се углавном односи на раст расхода по основу социјалних давања, расхода финансирања и других финансијских трошкова, расхода по основу коришћена роба и услуга, те расхода за лична примања запослених. Према финансијским плановима фондова социјалне сигурности предвиђа се суфицит од 40,2 милиона КМ, док се буџетима јединица локалне самоуправе предвиђа суфицит од 56,4 милиона КМ.

У периоду 2025–2026. година, према планираним оквирима буџета за ниво буџетског система Републике Српске, планирано је смањење буџетског дефицита на ниво од 167 милиона КМ у 2025. години и 145,8 милиона КМ у 2026. години. У структури планираног буџетског оквира, дефицит у 2025. години резултат је дефицита Републике Српске (251,3 милиона КМ) који је дјелимично неутралисан суфицитом код фондова социјалне сигурности (29,6 милиона КМ) и јединица локалне самоуправе (54,8 милиона КМ). Слична структура дефицита очекује се и у 2026. години, гдје је дефицит Републике Српске (232,2 милиона КМ) дјелимично неутралисан суфицитом код фондова социјалне сигурности (32,9 милиона КМ) и јединица локалне самоуправе (53,5 милиона КМ).

**Средњорочне пројекције** **прихода** за ниво буџетског система Републике Српскеизносе 6.843 милиона КМ у 2025. години и 7.114,4 милиона КМ у 2026. години. На основу пројектованих макроекономских показатеља и уочених трендова процјењује се да ће нивоу буџетског система Републике Српске, по основу прихода од индиректних пореза, у 2025. години припасти око 2.665,9 милиона КМ. У 2026. години очекује се да ће ови приходи износити 2.747,5 милиона КМ. То значи да ће нето приходи од индиректних пореза у 2026. години бити за 3,1% већи у односу на 2025. годину.

Према датим пројекцијама за период 2025–2026. година, **укупна потрошња** занивобуџетског система Републике Српскеизноси 7.010 милиона КМ и 7.260,2 милиона КМ респективно, која укључује расходе и нето издатке за нефинансијску имовину. Укупни расходи износе 6.483,8 милиона КМ у 2025. години и 6.691,4 милиона КМ у 2026. години. Највећи дио расхода (око 50%) односи се на дознаке на име социјалне заштите, које се у посматраном периоду крећу од 3.427 милиона КМ до 3.548,6 милиона КМ. Око 22% расхода односи се на лична примања запослених, који су планирани на нивоу од 1.569,1 милион КМ у 2025. години до 1.580,8 милиона КМ у 2026. години. Поред тога, планирани нето издаци за нефинансијску имовину износе 526,1 милион КМ у 2025. години и 568,8 милиона КМ у 2026. години.

Према урађеној пројекцији, **приходи** Републике Српскеизносе 4.848,5 милиона КМ у 2025. години и 5.022,1 милион КМ у 2026. години. Према презентованим буџетским оквирима за период 2025–2026. година, у 2025. години планирано је остварење буџетског дефицита како за фонд 01 (буџет Републике Српске у ужем смислу) у износу 172,6 милиона КМ тако и збирно за све фондове Главне књиге трезора у износу 251,2 милиона КМ. У 2026. години очекује се раст прихода за 3,6% и нешто мањи раст расхода за 3%, што ће као резултат имати остварење буџетског дефицита како за фонд 01 у износу од 159,8 милиона КМ, тако и збирно за све фондове Главне књиге трезора у износу од 232,2 милиона КМ.

Најзначајнији дио посматране **потрошње** (око 72%) односи се на ниво Републике Српске који у 2025. години износи 5.099,8 милиона КМ и у 2026. години 5.254,4 милиона КМ. Од тога, расходи овог нивоа износе 4.877 милиона КМ и 5.045,8 милиона КМ, док се планирани нето издаци за нефинансијску имовину крећу од 222,8 милиона КМ и 208,6 милиона КМ, кроз посматране године. У оквиру расхода значајна су издвајања за дознаке на име социјалне заштите, затим издвајања за расходе финансирања и других финансијских трошкова, расходе за лична примања запослених, расходе по основу коришћења роба и услуга, субвенције и грантове.

Највећи дио буџетског оквира Републике Српске односи се на буџет Републике Српске у ужем смислу, односно на рачуноводствени фонд 01. Укупни очекивани **приходи буџета Републике Српске** износе 4.405,8 милиона КМ у 2024. години, односно 4.621,4 милиона КМ у 2025. години и 4.800,8 милиона КМ у 2026. години.

У складу са процјеном *нето прихода од индиректних пореза* који припадају Републици Српској и Законом о буџетском систему Републике Српске, од пројектованих нето прихода од индиректних пореза очекује се да ће буџету Републике Српске у 2024. години бити дозначен износ од 1.942,8 милиона КМ. Такође, од пројектованих нето прихода од индиректних пореза који припадају Републици Српској процјењује се да ће у 2025. години буџету Републике Српске бити дозначен износ од 1.993,3 милиона КМ, док ће у 2026. години буџету Републике Српске бити дозначен износ од 2.034,4 милиона КМ.

*Опорезивање добити* правних лица у Републици Српској и страних правних лица која остварују приход у Републици Српској врши се на основу Закона о порезу на добит. На основу Закона о буџетском систему Републике Српске, приход по основу пореза на добит у потпуности припада буџету Републике Српске. Узимајући у обзир трендове кретања прихода од пореза на добит у претходном периоду, као и очекивани привредни раст у наредном периоду, пројекција прихода од пореза на добит износи 397,1 милион КМ у 2024. години, те 430,9 милиона КМ у 2025. години и 454,3 милиона КМ у 2026. години.

Очекивани *приход од пореза на доходак* износи 286,4 милиона КМ у 2024. години, 306,1 милион КМ у 2025. години и 321,3 милиона КМ у 2026. години. Пројекција прихода од пореза на доходак је усклађена са кретањем прихода од пореза на доходак у претходном периоду, очекиваним растом плата и запослености у посматраном периоду.

Законом о доприносима прописана је обавеза обрачуна и уплате *доприноса за пензијско и инвалидско осигурање*. На основу Закона о буџетском систему Републике Српске, приход по основу доприноса за пензијско и инвалидско осигурање припада буџету Републике Српске. Пројекција прихода по овом основу износи 1.407 милиона КМ у 2024. години, 1.492,4 милиона КМ у 2025. години и 1.564,6 милиона КМ у 2026. години. Наведена пројекција је урађена на основу кретања прихода од овог доприноса у претходном периоду, очекиваног кретања бруто плата и броја осигураника у наредном периоду.

Пројекција прихода по основу *осталих пореза[[9]](#footnote-9)* износи 20,3 милиона КМ у 2024. години, 20,9 милиона КМ у 2025. години и 21,7 милиона КМ у 2026. години. Пројекција је усклађена са очекиваним привредним растом у средњорочном периоду, као и са очекиваним уплатама по раније одобреним репрограмима. Приходи од пореза на имовину све до појаве пандемије имали су стабилан раст, који се очекује и у наредном периоду, док су заостали индиректни приходи у наредном периоду планирани у занемаривом износу.

Очекивани непорески приходи[[10]](#footnote-10)износе 345,9 милиона КМ у 2024. години, 371,5 милиона КМ у 2025. години и 398,3 милиона КМ у 2026. години. Пројекција непореских прихода је урађена на основу пројекције реалног раста БДП-а у посматраном периоду, досадашњих трендова у наплати непореских прихода и тренутне законске регулативе.

Укупно очекивана **потрошња буџета Републике Српске** износи 4.643,5 милиона КМ у 2024. години, 4.794,1 милион КМ у 2025. години и 4.960,7 милиона КМ у 2026. години, док су укупни очекивани расходи буџета Републике Српске 4.519,8 милиона КМ у 2024. години, 4.646,2 милиона КМ у 2025. години и 4.814,6 милиона КМ у 2026. години. Поред тога, планирани нето издаци за нефинансијску имовину износе 123,7 милиона КМ у 2024. години, 147,9 милиона КМ у 2025. години и 146,1 милион КМ у 2026. години.

Пројекција *расхода за лична примања запослених*[[11]](#footnote-11)износи 1.139,6 милиона КМ у 2024. години, 1.143,4 милиона КМ у 2025. години и 1.148,3 милиона КМ у 2026. години. Расходи за лична примања запослених су планирани у складу са Законом о платама запослених у органима управе Републике Српске, Законом о платама запослених у институцијама правосуђа Републике Српске, Законом о платама запослених у Министарству унутрашњих послова Републике Српске, Законом о платама запослених у области просвјете и културе Републике Српске и Законом о платама и накнадама судија и тужилаца у Републици Српској, те Одлуком о утврђивању цијене рада у износу од 110 КМ и другим законским и подзаконским актима који регулишу ову област.

Када је ријеч о *расходима по основу коришћења роба и услуга*, најзначајнија средства се издвајају за расходе по основу утрошка енергије, комуналних, комуникационих и транспортних услуга, расходе по основу путовања и смјештаја, расходе за бруто накнаде за рад ван радног односа, те расходе за стручне услуге. Пројекција расхода по овом основу износи 202 милиона КМ у 2024. години, 201,4 милиона КМ у 2025. години и 203,9 милиона КМ у 2026. години.

Пројекција расхода по основу *грантова* износи 105,6 милиона КМ у 2024. години, 108 милиона КМ у 2025. години и 111,4 милиона КМ у 2026. години.

Пројекција расхода по основу *дознаке на име социјалне заштите које се исплаћују из буџета Републике* *Српске*  износи 369,8 милиона КМ у 2024. години, 370,2 милиона КМ у 2025. години и 371,2 милиона КМ у 2026. години.

Пројекција расхода по основу *трансфера* износи 460,4 милиона КМ у 2024. години, 457,2 милиона КМ у 2025. години и 455,7 милиона КМ у 2026. години.

*Издаци за нефинансијску имовину* пројектовани су у износу од 123,6 милиона КМ у 2024. години, 147,9 милиона КМ у 2025. години и 146,1 милион КМ у 2026. години, а *издаци за финансијску* имовину 0,4 милиона КМ годишње у наредном трогодишњем периоду.

*Остали издаци* пројектовани су у износу од 60,1 милион КМ у 2024. години, те 50,3 милиона КМ у 2025. години и 49,6 милиона КМ у 2026. години.

Очекивани **приходи јединица локалне самоуправе** су 1.002,3 милиона КМ у 2024. години, 1.049,9 милиона КМ у 2025. години и 1.102,7 милиона КМ у 2026. години.

Око половине прихода јединица локалне самоуправе чине *приходи од индиректних пореза*[[12]](#footnote-12). У складу са пројекцијом прихода од индиректних пореза за период 2024–2026. године и Законом о буџетском систему Републике Српске, процјењује се да ће приходи општина и градова по основу индиректних пореза у 2024. години износити око 486,7 милиона КМ, у 2025. години око 523,7 милиона КМ и у 2026. години око 559,4 милиона КМ.

У оквиру *прихода од директних пореза*[[13]](#footnote-13) код јединица локалне самоуправе најважнији су приходи од пореза на доходак и приходи од пореза на имовину. Према пројекцији, приход од пореза на доходак који припада буџетима јединица локалне самоуправе износи 79,1 милион КМ у 2024. години, 83,2 милиона КМ у 2025. години и 88,1 милион КМ у 2026. години. Наведене пројекције усклађене су са пројекцијом раста плата и запослености у Републици Српској.

Опорезивање непокретности у Републици Српској прописано је Законом о порезу на непокретности, a на основу Закона о буџетском систему Републике Српске приход од пореза на непокретности у потпуности припада буџетима јединица локалне самоуправе. Пројекција прихода по основу пореза на непокретност износи 29,4 милиона КМ у 2024. години, 30,3 милиона КМ у 2025. години и 31,4 милиона КМ у 2026. години.

Очекивани укупни износ *непореских прихода* у буџетима јединица локалних самоуправа је 283,3 милиона КМ у 2024. години, 289,2 милиона КМ у 2025. години и 295,8 милиона КМ у 2026. години.

Очекивана **потрошња јединица локалне самоуправе** износи 945,9 милиона КМ у 2024. години, те 995,1 милион КМ у 2025. години и 1.045,9 милиона КМ у 2026. години, од чега расходи износе 821 милион КМ у 2024. години, те 825,1 милион КМ у 2025. години и 827 милиона КМ. Планирани издаци за нефинансијску имовину јединица локалне самоуправе износе 124,9 милиона КМ у 2024. години, затим 170,1 милион КМ у 2025. години и 222,2 милиона КМ у 2026. години. У структури расхода најзначајнији су расходи за лична примања запослених, расходи по основу коришћења роба и услуга, али и дознаке на име социјалне заштите.

Пројекција **прихода фондова социјалне сигурности** износи 1.325,5 милиона КМ у 2024. години, те 1.378,6 милиона КМ у 2025. години и 1.419,2 милиона КМ у 2026. години. Највећи дио прихода фондова чине *приходи од доприноса*, који износе 932,4 милиона КМ у 2024. години, затим 988,2 милиона КМ у 2025. години и 1.034,6 милиона КМ у 2026. години. Такође, поменуте пројекције обухватају и пројекције прихода од ино осигурања, које према пројекцијама Фонда здравственог осигурања Републике Српске износе по 37,5 милиона КМ за сваку посматрану годину. Поред наведених прихода од доприноса, у укупним приходима од доприноса приказан је и приход од посебног доприноса за солидарност[[14]](#footnote-14) у износу од 10,8 милиона КМ у 2024. години, те 11,4 милиона КМ у 2025. години и 12 милиона КМ у 2026. години.

*Непорески приходи* фондова социјалне сигурности износе по 3,8 милиона КМ за посматране године, док су очекивани *трансфери* између или унутар јединица власти планирани у износу од 341 милион КМ у 2024. години, те 337,7 милиона КМ у 2025. години и 331,2 милиона КМ у 2026. години. Највећи дио трансфера чини трансфер из буџета Републике Српске који је планиран за Фонд здравственог осигурања, у складу са Законом о здравственом осигурању у износу од 171,4 милиона КМ за сваку посматрану годину. Такође, у оквиру поменуте ставке налази се и трансфер из буџета Републике Српске који је планиран за Фонд дјечије заштите у износу од 50 милиона КМ годишње за период 2024–2026. године.

Планирана **потрошња фондова социјалне сигурности** износи 1.285,3 милиона КМ у 2024. години, 1.349,1 милион КМ у 2025. години и 1.386,3 милиона КМ у 2026. години. Од тога, расходи износе 1.156,6 милиона КМ у 2024. години, 1.215,8 милиона КМ у 2025. години и 1.248,3 милиона КМ у 2026. години, док се планирани нето издаци за нефинансијску имовину крећу од 128,8 милиона КМ у 2024. години до 138 милиона КМ у 2026. години. Најзначајнији расходи су дознаке на име социјалне заштите које су планиране на нивоу од 1.078,9 милиона КМ до 1.168,9 милиона КМ годишње, а односе се на финансирање права на социјалну заштиту које исплаћују институције обавезног социјалног осигурања (Фонд здравственог осигурања РС, Јавни фонд за дјечију заштиту РС и ЈУ Завод за запошљавање РС).

**Јавни дуг Републике Српске**

Стање јавног дуга Републике Српске на дан 31. 12. 2022. године износило је 5.343,7 милиона КМ (36,8% БДП-а[[15]](#footnote-15)), док је јавни дуг који подлијеже законском ограничењу износио 5.279,1 милион КМ (36,3% БДП-а).

Важно је напоменути да је мјере за фискалну консолидацију потребно спровести водећи рачуна да се не наруши поштовање фискалног правила које се односи на дуг.

У складу са планом за 2023. годину, јавни дуг који подлијежезаконском ограничењу износиће 5.552,7 милионa КМ (35,9% БДП-а). У складу са пројекцијама за период 2024–2026. године, јавни дуг који подлијеже законском ограничењу износиће у 2024. години 5.883,9 милиона КМ (35,6%, БДП-а), у 2025. години 6.077 милиона КМ (34,9% БДП-а), те у 2026. години 6.294,3 милиона КМ (34,2% БДП-а).

1. Табеле су рађене према званичном консолидованом финансијском извјештају – ПИФ-у за 2022. годину (са додатим укалкулисаним обавезама). [↑](#footnote-ref-1)
2. Према ревидираним подацима из ПИФ-а за 2022. годину (са додатим укалкулисаним обавезама). [↑](#footnote-ref-2)
3. „Службени гласник Републике Српске“, број 42/22. [↑](#footnote-ref-3)
4. „Службени гласник Републике Српске“, број 68/22. [↑](#footnote-ref-4)
5. „Службени гласник Републике Српске“, број 45/22. [↑](#footnote-ref-5)
6. У ЈУ Јавни фонд дјечије заштите је након извршене анализе суфицита расположивог за расподјелу утврђен износ од cc 15 милиона КМ неутрошених намјенских средстава из којих је вршено финансирање расхода у 2022. години, што је видљиво у извјештају Фонда на дан 31. 12. 2022. године, с обзиром на то да је остварена позитивна нето разлика у финансирању исказана у износу од 2 милиона КМ. [↑](#footnote-ref-6)
7. Области Б, Ц, Д и Е – Вађење руда и камена, Прерађивачка индустрија, Производња и снабдијевање електричном енергијом, гасом, паром и климатизација и Снабдијевање водом, канализација, управљање отпадом и дјелатности санације (ремедијације) животне средине. [↑](#footnote-ref-7)
8. Према Календару публиковања РЗС РС, подаци о запосленима објављују се у јулу и децембру. [↑](#footnote-ref-8)
9. Остали порези на имовину и индиректни порези ван ЈРУИО који се уплаћују директно на рачун јавних прихода Републике Српске, а ријеч је о уплатама пореских обвезника по основу неизмирених/репрограмираних обавеза које су настале до 1. јануара 2006. године, тј. до момента увођења ПДВ-а, када је наплата индиректних прихода прешла у надлежност Управе за индиректно опорезивање. [↑](#footnote-ref-9)
10. Непорески приходи обухватају: приходе од финансијске и нефинансијске имовине и позитивних курсних разлика, накнаде, таксе, приходе од пружања јавних услуга, новчане казне и остале непореске приходе. [↑](#footnote-ref-10)
11. Расходи за лична примања запослених су планирани у складу са Законом о платама запослених у органима управе Републике Српске, Законом о платама и накнадама судија и тужилаца у Републици Српској, Законом о платама запослених у јавним службама Републике Српске, те Законом о платама запослених лица у јавним установама у области здравства Републике Српске. [↑](#footnote-ref-11)
12. У складу са Законом о буџетском систему Републике Српске, из прихода од индиректних пореза који припадају Републици Српској, буџетима општина и градова припада 24% средстава преосталих након сервисирања спољног дуга Републике Српске. [↑](#footnote-ref-12)
13. На основу Закона о буџетском систему Републике Српске, буџетима јединица локалне самоуправе припада 25% прихода од пореза на лична примања и пореза на приходе од самосталне дјелатности. [↑](#footnote-ref-13)
14. Наведени приход се користити за дијагностику и лијечење обољења, стања и повреда код дјеце, а за које није могуће обезбиједити одговарајућу здравствену услугу у Републици Српској. Посебан допринос за солидарност прописан је Законом о Фонду солидарности за дијагностику и лијечење обољења, стања и повреда дјеце у иностранству („Службени гласник Републике Српске“, бр. 100/17 и 103/17). [↑](#footnote-ref-14)
15. Према саопштењу Републичког завода за статистику Републике Српске од 17. 7. 2023. године, БДП за 2022. годину износи 14.535 милиона КМ (прелиминарни подаци). [↑](#footnote-ref-15)